**Informatīvais ziņojums**

**par Eiropas reģionālās attīstības fonda darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes projekta „Elektronisko recepšu informācijas sistēmas izveides pirmais posms” īstenošanu**

Valsts sekretāru sanāksmē 2011.gada 8.decembrī tika izsludināts Vides aizsardzības un reģionālās attīstības ministrijas sagatavotais informatīvais ziņojums „Par darbības programmas „Infrastruktūra un pakalpojumi” 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu īstenošanu” (prot.Nr.48 17.§, VSS-1352) (turpmāk – informatīvais ziņojums), kurā tika sniegts darbības programmas „Infrastruktūra un pakalpojumi” 3.2.2.1.1.apakštivitātes „Informācijas sistēmu un elektronisko pakalpojumu attīstība” (turpmāk – 3.2.2.1.1.apakšaktivitāte) I un II kārtas projektu izvērtējums. Veselības ministrijas padotībā esošās iestādes - Nacionālā veselības dienesta (turpmāk – NVD) (pirms 2011.gada 1.novembra reorganizācijas – Veselības ekonomikas centrs (turpmāk – VEC)) īstenotais projekts Nr.3DP/3.2.2.1.1/09/IPIA/IUMEPLS/003 „Elektronisko recepšu informācijas sistēmas izveides pirmais posms” (turpmāk – projekts) tika novērtēts kā paaugstināta riska projekts, kura īstenošanā pastāv būtisks risks, ka tas netiks pabeigts noteiktajā laikā.

Atbilstoši informatīvajam ziņojumam pievienotā protokollēmuma projekta 2.punktā dotajam uzdevumam, Veselības ministrijai ir jāiesniedz Ministru kabinetam informācija par projekta turpmāko īstenošanu un par plānoto rīcību, lai novērstu risku, ka projekta īstenošana pārsniegs Ministru kabineta 2008.gada 21.jūlija noteikumos Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu” noteikto termiņu.

1. **Projekta īss apraksts.**

Atbilstoši apstiprinātajam projekta iesniegumam, projekta kopējais finansējums ir 408 600 LVL, tai skaitā attiecināmās izmaksas 405 000 LVL.

Projekta īstenošanas laikā ir plānotas šādas aktivitātes:

* E-receptes informācijas sistēmas programmatūras izstrāde un lietotāju apmācība (plānotais finansējums ir 146 368,34 LVL, t.i., 35,82% no kopējā projekta finansējuma) – 2012.gada martā ir noslēdzies iepirkums un uzsākta līguma izpilde;
* Aparatūras iegāde (plānotais finansējums ir 150 400 LVL, t.i., 36,81% no kopējā projekta finansējuma) – iepirkuma procedūru plānots uzsākt 2012.gada jūnijā;
* Standartprogrammatūras iegāde un uzturēšana (plānotais finansējums ir 17  959,50 LVL, t.i., 4,4% no kopējā projekta finansējuma) - iepirkuma procedūru plānots uzsākt 2012.gada jūnijā;
* Eksperta pakalpojumi (plānotais finansējums ir 18 000 LVL, t.i., 4,41% no kopējā projekta finansējuma) - iepirkuma procedūru plānots uzsākt 2012.gada martā;
* Sistēmas drošības dokumentācijas un darbināšanas procedūru izstrāde (plānotais finansējums ir 20 000 LVL, t.i., 4,89% no kopējā projekta finansējuma) - iepirkuma procedūru plānots uzsākt 2012.gada septembrī;
* Informācijas sistēmas drošības pārbaude un veiktspējas testēšana (plānotais finansējums ir 51 338,76 LVL, t.i., 12,56% no kopējā projekta finansējuma) - iepirkuma procedūru plānots uzsākt 2012.gada septembrī;
* Publicitātes pasākumi (finansējums 133,40 LVL, t.i., 0,03% no kopējā projekta finansējuma);
* Neparedzētas izmaksas – 800 LVL, t.i., 0,19% no kopējā projekta finansējuma.

Projekta īstenošanas termiņš ir 36 mēneši.

Projekta īstenošanas periodā finansējuma apguve vēl nav uzsākta (izņemot 133,40 LVL samaksu par informatīvā stenda izgatavošanu un uzstādīšanu) un uzņemto saistību nav.

1. **Projekta īstenošanas gaitas apraksts.**

2010.gada 23.aprīlī tika izsludināta slēgta konkursa iepirkumu procedūra par projekta aktivitāti „E-receptes informācijas sistēmas programmatūras izstrāde un lietotāju apmācība” Nr.VEC2010/5/ERAF „Par Elektroniskās receptes informācijas sistēmas izstrādi” (turpmāk – iepirkums), kura plānotā līgumcena bija 315 000 LVL (77% no kopējā projekta finansējuma). Iepirkuma procedūra ir noslēgusies tikai 2012.gada 19.martā, jo ir ieilgusi sakarā ar vairākām saņemtām sūdzībām un to izskatīšanu Iepirkumu uzraudzības birojā (turpmāk – IUB).

* 2010.gada 23.aprīlī izsludinātā iepirkuma kandidātu atlases dokumentu iesniegšanas datums tika noteikts 2010.gada 4.jūnijs.
* 2010.gada 28.jūnijs tika noteikts kā jauns iepirkuma kandidātu atlases dokumentu iesniegšanas termiņš, ņemot vērā veiktos grozījumus iepirkuma nolikumā saistībā ar vairakkārt saņemtajiem jautājumiem no ieinteresētajām personām (A/S „Exigen Services Latvia”, SIA „DPA”, SIA „Tieto Enator Alise”, SIA „In-volv Latvia”).
* 2010.gada 18.jūnijā VEC atkārtoti pagarināja kandidātu atlases dokumentu iesniegšanas termiņu līdz 2010.gada 6.jūlijam saistībā ar grozījumiem Publisko iepirkumu likumā, kas stājās spēkā 2010.gada 15.jūnijā un paredzēja papildu dokumentu iesniegšanu, un šī prasība tika attiecināta arī uz iepirkumiem, kas tika izsludināti pirms 2010.gada 15.jūnija.
* 2010.gada 6.jūlijā tika uzsākta četru pretendentu iesniegto kandidātu atlases dokumentu izskatīšana.
* 2010.gada 9.augusta iepirkumu komisijas sēdē tika pieņemts lēmums par iepirkuma kandidātu atlasi, no kuriem tika izslēgta SIA „Tieto Enator Alise” (iesniegtais piedāvājums nebija atbilstošs iesniedzamo dokumentu atlases kritērijiem).
* 2010.gada 29.oktobrī VEC izsūtīja kandidātiem iepirkuma komisijas pieņemto lēmumu un uzaicinājumu iesniegt piedāvājumus otrajā kārtā, nosakot piedāvājumu iesniegšanas termiņu – 2010.gada 13.decembri.
* 2010.gada 11.novembrī IUB tika saņemta sūdzība par lēmumu par iepirkuma kandidātu atlasi no A/S „Exigen Services Latvia”, kura tika atsaukta, un no SIA „Tieto Enator Alise”, kura tika izskatīta. Kā arī 2010.gada 2.decembrī tika iesniegta sūdzība no SIA „DPA”, kura vēlāk tika atsaukta.
* 2011.gada 10.janvāris tika noteikts kā jauns iepirkuma piedāvājumu iesniegšanas termiņš sakarā ar SIA „Tieto Enator Alise” iesniegtās sūdzības izskatīšanu IUB.
* 2011.gada 18.februārī tika saņemts IUB lēmums, sakarā ar ko iepirkumu komisija nolēma izsūtīt uzaicinājumu arī SIA „Tieto Enator Alise” un neizslēgt to no tālākās dalības iepirkumā. Kā rezultātā 2011.gada 4.martā tika izsūtīti jauni uzaicinājumi visiem pretendentiem un noteikts jauns piedāvājumu iesniegšanas termiņš – 2011.gada 3.maijs.
* 2011.gada 5.aprīlī IUB saņemta sūdzība no SIA „DPA” par vērtēšanas kritērijiem, kura vēlāk tika noraidīta. Savukārt piedāvājumu iesniegšanas termiņš bija jāpagarina līdz 2011.gada 20.maijam.
* 2011.gada 20.maijā notika piedāvājumu atvēršana, un 2011.gada 21.jūnijā VEC izsūtīja informāciju pretendentiem par iepirkumu komisijas pieņemto lēmumu noteikt par uzvarētāju SIA „Tieto Latvia” (SIA „Tieto Enator Alise”, kas nomainīja nosaukumu uz SIA „Tieto Latvija”).
* 2011.gada 28.jūnijā IUB saņemta sūdzība par iepirkuma rezultātiem no SIA „DPA”, kurā tika apstrīdēts SIA „Tieto Latvia” piedāvājums un izpildes termiņi. Kā arī 2011.gada 1.jūlijā IUB tika saņemta sūdzība par iepirkuma rezultātiem no SIA „In-volv Latvia”, kurā tika apstrīdēti vērtēšanas rezultātā piešķirtie 0 punkti atsevišķās pozīcijās.
* 2011.gada 25.jūlijā notika IUB sēde, kurā tika izskatītas SIA „In-volv Latvia” un SIA „DPA” iesniegtās sūdzības, un 2011.gada 23.septembrī VEC saņēma IUB lēmumu par iesniegto sūdzību daļēju pamatotību.
* 2011.gada 23.septembrī, ņemot vērā IUB lēmumu, VEC nosūtīja SIA „Tieto Latvia” pieprasījumu ar lūgumu sniegt nepieciešamos paskaidrojumus. Saņemot nepieciešamo informāciju no SIA „Tieto Latvia”, 2011.gada 4.oktobrī VEC atkārtoti pieņēma lēmumu pasludināt par uzvarētāju SIA „Tieto Latvia”. 2011.gada 7.oktobrī visi pretendenti tika informēti par pieņemto lēmumu, un 2011.gada 12.oktobrī VEC lēmums tika publicēts IUB.
* 2011.gada 17.oktobrī IUB tika saņemta sūdzība no SIA „In-volv Latvia” par SIA „Tieto Latvia” finanšu piedāvājumu. IUB savā 2011.gada 17.novembra lēmumā norādīja, ka SIA „Tieto Latvia” piedāvājums neatbilst nolikuma prasībām un iepirkumu komisija izslēdza to no turpmākās vērtēšanas iepirkumā.
* 2011.gada 9.decembrī notika iepirkumu komisijas sēde, lai veiktu pretendentu pārvērtēšanu, kā rezultātā 2011.gada 21.decembrī IUB mājas lapā tika publicēti iepirkuma rezultāti ar jaunu uzvarētāju –personu apvienību SIA „In-volv Latvia” un SIA „ABC Software. Līdz ar to tika noteikts sūdzību iesniegšanas termiņš – 2012.gada 6.janvāris.
* 2011.gada 29.decembrī IUB tika saņemta sūdzība par iepirkumu no SIA „Tieto Latvia”, kas tika noraidīta.
* Iepirkuma komisija konstatēja nesakritības personu apvienības SIA „In-volv Latvia” un SIA „ABC Software” piedāvājuma termiņā (t.i., piedāvātais saistību izpildes termiņš 490 dienas pārsniedza projekta ieviešanas beigu termiņu), un 2012.gada 16.janvārī izsūtīja vēstuli pretendentiem sniegt ziņojumu par savu piedāvājumu (t.i., par izpildes termiņu precizēšanu).
* 2012.gada 30.janvārī NVD veica atkārtotu pretendentu pārvērtēšanu, kā rezultātā 2012.gada 2.februārī IUB mājas lapā tika publicēti iepirkuma rezultāti ar uzvarētāju – personu apvienību SIA „In-volv Latvia” un SIA „ABC Software”. Līdz ar to tika noteikts sūdzību iesniegšanas termiņš – 2012.gada 10.februāris.
* 2012.gada 10.februārī tika saņemta sūdzība par iepirkumu no SIA „DPA”.
* 2012.gada 19.martā tika publicēts IUB lēmums, ar kuru tika noraidīta SIA „DPA” sūdzība un atļauts slēgt līgumu ar personu apvienību SIA „In-volv Latvia” un SIA „ABC Software”.
* 2012.gada 19.martā ar personu apvienību „SIA „In-volv Latvia” un SIA „ABC Software” ir noslēgta vispārējā vienošanās par elektroniskās receptes informācijas sistēmas izstrādi līdz 2013.gada 7.jūlijam un līgums par elektroniskās receptes informācijas sistēmas sastāvdaļu izstrādi.
1. **Secinājumi.**

Lai nodrošinātu savlaicīgu projekta ieviešanu, 2012.gada 9.janvārī tika apstiprināts NVD iesniegums Centrālajai finanšu un līgumu aģentūrai par grozījumiem „*Vienošanās* *par projekta īstenošanu un Eiropas Reģionālās attīstības fonda līdzfinansējuma un valsts budžeta līdzfinansējuma piešķiršanu un projekta uzraudzību”*.

Iepriekš minētie grozījumi paredz, ka projekta īstenošanas termiņš ziņojuma 1.punktā „Projekta īss apraksts” minēto projekta aktivitāšu īstenošanai ir līdz 2013.gada 7.jūlijam.

Ņemot vērā, ka iepirkums ir noslēdzies un NVD ir parakstījis vienošanos par būtiskāko un līguma izpildes ziņā ilgāko projekta aktivitāti, kā arī pārējie projektā plānotie iepirkumi ir īstenojami 15 mēnešu laikā, risku, ka projekts netiks īstenots noteiktajā laikā, vairs nav pamata uzskatīt par augstu.

Veselības ministre I.Circene

27.03.2012 9:08

N.Hamandikova

Tālr. 67876090, fakss 67876031

Natalija.Hamandikova@vm.gov.lv